Document ID: 32014R1306

KOMISIJOS ĮGYVENDINIMO REGLAMENTAS (ES) Nr. 1306/2014
2014 m. gruodžio 8 d.
kuriuo iš dalies keičiamas Įgyvendinimo reglamentas (ES) Nr. 750/2014 ir taip pratęsiamas apsaugos nuo kiaulių epideminės diarėjos priemonių taikymo laikotarpis
(Tekstas svarbus EEE)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 1991 m. liepos 15 d. Tarybos direktyvą 91/496/EEB, nustatančią gyvūnų, įvežamų į Bendriją iš trečiųjų šalių, veterinarinio patikrinimo organizavimo principus ir iš dalies pakeičiančią direktyvas 89/662/EEB, 90/425/EEB ir 90/675/EEB (1), ypač į jos 18 straipsnio 1 ir 7 dalis,
kadangi:
(1)
Komisijos įgyvendinimo reglamentas (ES) Nr. 750/2014 (2) buvo priimtas gavus pranešimų apie naują kiaulių žarnyno koronavirusinę ligą, kurią sukelia nauji kiaulių koronavirusai alfa, įskaitant kiaulių epideminės diarėjos virusą ir naują kiaulių koronavirusą delta Šiaurės Amerikoje. Tame įgyvendinimo reglamente nustatytos apsaugos priemonės, susijusios su į Sąjungą įvežamomis gyvų kiaulių, skirtų veisimui ir gamybai, siuntomis iš teritorijų, kuriose nustatyta šių virusų sukelta liga, siekiant numatyti, kad kilmės ūkiuose būtų įvykdytos būtinosios garantijos, ir siekiant užkirsti kelią kiaulių epideminės diarėjos, kurią sukelia šie virusai, atsiradimui Sąjungoje. Šios apsaugos priemonės turi būti taikomos iki 2015 m. sausio 12 d.;
(2)
2014 m. Europos maisto saugos tarnybos mokslinėje nuomonėje (3) (toliau - EFSA nuomonė) nurodyta, kad užsikrėtę gyvūnai, jų išmatos, pašarai ir išmatomis užteršti objektai yra šaltiniai, per kuriuos perduodami šie virusai. EFSA nuomonėje moksliškai plačiau pagrindžiamos apsaugos priemones, kurios buvo nustatytos Įgyvendinimo reglamentu (ES) Nr. 750/2014. Trečiosiose šalyse, nukentėjusiose nuo naujos kiaulių žarnyno koronavirusinės ligos, kurią sukelia nauji kiaulių koronavirusai alfa, įskaitant kiaulių epideminės diarėjos virusą ir kiaulių koronavirusą delta, epidemiologinė padėtis nepakito, atsižvelgiant į šių kiaulių žarnyno koronavirusų plitimo riziką po Įgyvendinimo reglamento (ES) Nr. 750/2014 priėmimo datos;
(3)
atsižvelgiant į EFSA nuomonę ir dėl ligos susiklosčiusios padėties raidą, Įgyvendinimo reglamentu (ES) Nr. 750/2014 nustatytos apsaugos priemonės turėtų būti pratęstos iki 2015 m. spalio mėn. pabaigos. Todėl to įgyvendinimo reglamento taikymo laikotarpis turėtų būti atitinkamai iš dalies pakeistas;
(4)
šiame reglamente numatytos priemonės atitinka Augalų, gyvūnų, maisto ir pašarų nuolatinio komiteto nuomonę,
PRIĖMĖ ŠĮ REGLAMENTĄ:
1 straipsnis
Įgyvendinimo reglamento (ES) Nr. 750/2014 2 straipsnio antroje pastraipoje data „2015 m. sausio 12 d.“ pakeičiama „2015 m. spalio 31 d.“
2 straipsnis
Šis reglamentas įsigalioja trečią dieną po jo paskelbimo Europos Sąjungos oficialiajame leidinyje.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje 2014 m. gruodžio 8 d.

Labels: 3
18
6